Kysymyksiä ja vastauksia asiakasmaksuista: Mikä on maksukatto? Mitä tulee tehdä, jos ei pysty maksamaan palvelumaksuja?

1. Mikä on maksukatto Ekhvan palveluista?

Maksukatto on 1.1.2025 alkaen 762 euroa. Maksukattoon lasketaan asiakkaalle kalenterivuoden aikana kertyneet terveydenhuollon asiakasmaksut. Maksukatto perustuu Asiakasmaksulakiin 6 a §.

2. Mistä tietää, milloin maksukatto täyttyy?

Asiakas näkee oman maksukattokertymänsä laskulta ja voi seurata maksukattonsa ylittymistä itse. Ekhvan järjestelmä ilmoittaa ja huomioi automaattisesti maksukaton täyttymisen. Kun Ekhvan järjestelmä huomaa maksukaton täyttyneen, lähetetään asiakkaalle joko alennettu maksu tai ei maksua lainkaan – palvelun mukaan.

Ekhvan maksukaton huomioiminen muiden hyvinvointialueiden palveluissa:

Vapaakortti on tarkoitettu niiden asiakkaiden käyttöön, joiden maksukatto on täyttynyt ja jotka asioivat toisen hyvinvointialueen palveluissa - esimerkiksi käyvät leikkauksessa HUS:issa. Kun asiakas näyttää vapaakorttia toisen hyvinvointialueen palveluissa, huomioidaan maksukaton täyttyminen laskutuksessa. Asiakkaan tulee toimittaa Ekhvan ulkopuolisista maksuista laskukopiot ja maksukuitit Ekhvan kirjaamoon tai asiakasmaksupisteeseen, jolloin ne lisätään maksukattokertymään.

3. Miten asiakkaan tulee toimia, jos ei pysty maksamaan palvelumaksuja ja laskuja?

Maksuvaikeuksissa olevaa asiakasta neuvotaan sopimaan laskulle joko lisämaksuaikaa tai tekemään maksusuunnitelma laskun maksamisesta ottamalla yhteyttä Ekhvan laskutusta hoitavaan Meitaan puh. 013 339 0750, arkisin klo 9.00–15.00.

4. Missä tilanteissa asiakasmaksuja alennetaan?

Asiakas voi hakea asiakasmaksun alentamista, kun hänen toimeentulonsa vaarantuu.

Maksun alentaminen ja perimättä jättäminen koskee vain sosiaalihuollon palveluista määrättyjä laskuja ja terveydenhuollon palveluista henkilön maksukyvyn mukaan määrättyjä maksuja. Muita maksuja ei alenneta eikä jätetä perimättä. Tämä tarkoittaa, että tasasuuruiset terveydenhuollon asiakasmaksut (esim. hyvinvointiasemien käyntimaksut, suun terveydenhuollon maksut, poliklinikkakäynnit sekä lyhytaikainen vuodeosastohoito) eivät määräydy potilaan maksukyvyn mukaan, vaan ne peritään Etelä-Karjalan hyvinvointialueen asiakasmaksuhinnaston mukaisesti. Terveydenhuollon maksuissa asiakasta suojaa maksukatto.

Tuloperusteisesta asiakasmaksupäätöksestä lisätietoja antaa myös asiakasmaksupäätöksen tehnyt henkilö.

Asiakasmaksun alentamista ja maksun perimättä jättämistä voi hakea ensisijaisesti lomakkeella, joka löytyy Ekhvan nettisivuilta tai toimittamalla vapaamuotoisen hakemuksen Etelä-Karjalan hyvinvointialueen kirjaamoon. Lisätietoja löydät nettisivulta www.ekhva/asiakasmaksut.

5. Jos asiakas huomaa virheen laskutuksessa, miten tulee toimia?

Laskun oikeellisuuden voi varmistaa ottamalla yhteyttä suoraan palveluyksikköön, jossa on asioinut (esim. poliklinikka, hyvinvointiasema) tai Meitaan puhelimitse puh. 013 339 0750 arkisin klo 9.00–15.00 tai sähköpostilla laskutus@meita.fi. Selvät virheet laskutuksessa voidaan korjata heti palveluyksikössä.

Laskuun tyytymätön voi myös tehdä kirjallisen oikaisuvaatimuksen. Laskun eräpäivää siirretään automaattisesti oikaisuvaatimuksen käsittelyn ajaksi. Oikaisuvaatimus on tehtävä 30 päivän kuluessa laskun tiedoksisaannista ja se on toimitettava Ekhvan kirjaamoon viimeistään oikaisuvaatimusajan viimeisenä päivänä.

Lisätietoja:

Eija Palsinajärvi-Äikäs, asiakasmaksuasiantuntija, puh. 040 655 1050, eija.palsinajarvi-aikas@ekhva.fi